DA Den Europæiske Unions Tidende CE 88/667

(2004/C 88 E/0686)

SKRIFTLIG FORESPØRGSEL E-4051/03

af Hiltrud Breyer (Verts/ALE) til Kommissionen

(12. januar 2004)

Om: Eksport af atomkraftværk til Folkerepublikken Kina

Det plutonium, der er i brændselselementet på den civile kinesiske atomreaktor, kan ikke anvendes til MOX-produktion, idet der ikke er noget anlæg til oparbejdning. Den militære beholdning af plutonium rækker ikke til videnskabelig udnyttelse af MOX-fabrikken. Det er tilmed tvivlsomt, om den eksisterende atomreaktor er i stand til at fungere med MOX-brændselselementer. Ansete eksperter vurderer, at det er muligt at omstille kraftværket til forarbejdning af plutonium til atomsprænghoveder.

IAEA vurderer, at organisationen hverken har juridisk tilladelse eller personale og økonomi til at garantere en effektiv overvågning af importerede atomkraftværker.

1. Hvilke oplysninger har Kommissionen om hensigten med brændselselementfabrikken i Hanau og SNR-300-reaktoren og dennes reaktorkerne i Folkerepublikken Kina?

2. Mener Kommissionen, at det er muligt direkte eller indirekte at anvende anlægget, dele af anlægget og nukleare brændstoffer, som indgår i aftalen, til militære formål?

3. Mener Kommissionen, at planerne for eksport er forenelige med Rådets forordning (EF) nr. 1334/2000 (1), med den stadigt gældende våbenembargo mod Kina og med andre internationale forpligtelser til at forhindre, at militært anvendeligt materiale videregives?

4. Deler Kommissionen IAEA's opfattelse af, at en effektiv kontrol af militær anvendelse af kraftværket ikke er mulig, og hvilke konsekvenser ser den for anvendelse af våbenembargoen mod Kina?

Svar afgivet på Kommissionens vegne af Christopher Patten

(24. februar 2004)

Kommissionen er klar over, at Tyskland planlægger at eksportere et Mox-brændselsfremstillingsanlæg til Kina. Den er også bekendt med, at Kina ønsker at erhverve SNR 300-brændselselementer. Kommissionen har imidlertid ingen officielle oplysninger om, hvorfor Kina er interesseret i dette materiale og udstyr. MOX-fremstillingen har ikke til formål at bidrage til fremstillingen af kernekraftvåben, men er derimod et vigtigt skridt i retning af at reducere mængden af plutonium, som i processen forbruges i nukleare letvandsreaktorer.

Den pågældende eksport er omfattet af Rådets forordning (EF) nr. 1334/2000 af 22. juni 2000 om en fællesskabsordning for kontrol med udførslen af produkter og teknologi med dobbelt anvendelse, i det følgende benævnt »forordningen for dobbelt anvendelse«, og kræver derfor udførselstilladelse. Produktet er anført i bilag I (0B005). De relevante bestemmelser findes i artikel 3 og 8 i forordningen om dobbelt anvendelse.

Ifølge artikel 3, stk. 1, i forordningen om dobbelt anvendelse, kræves der tilladelse til udførsel af de produkter med dobbelt anvendelse, der er anført i bilag I. Kommissionen er af den overbevisning, at det MOX-anlæg, der er nævnt i forespørgslen, teknisk set svarer til produktet, der er anført under 0B005 i bilag I til forordningen om dobbeltanvendelse. En udførselstilladelse er derfor påkrævet, jf. artikel 3, stk. 1.

Ifølge Kommissionens oplysninger har den tyske autoriserende myndighed modtaget en forespørgsel fra det tyske firma Siemens om muligheden for at få tilladelse til at eksportere anlægget til Kina. Så vidt Kommissionen ved, er tilladelsen endnu ikke givet. Beslutningen om, hvorvidt der skal udstedes udførselstilladelse træffes imidlertid på nationalt niveau. Forordningen indeholder kun i artikel 8 en ikke-udtømmende beskrivelse af, hvilke betragtninger medlemsstaterne skal tage hensyn til, når de træffer deres beslutning. Kommissionen har ingen kompetence til at deltage i beslutningstagningen. Først når beslutningen er truffet, kan andre medlemsstater eventuelt komme med indvendinger imod den, men de nærmere betingelser herfor er nøje beskrevet i forordningen.

Det er den internationale atomenergiorganisation (IAEA), der har ansvar for at føre tilsyn med nukleare anlæg, og Kommissionen er ikke blevet underrettet om dens erklæring. Kina er dog i traktaten om ikke-spredning af kernevåben defineret som en af de fem stater med kernevåben. IAEA kan derfor kun gennemføre kontrol, hvis Kina frivilligt indvilger heri. Desuden skal det også undersøges, om omkostningerne ved en sådan kontrol står i forhold til udbyttet. Kommissionen vil gerne understrege, at Kina er medlem af Zangger-komitéen, som kontrollerer eksporten af nukleart materiale.

Med hensyn til EU's våbenembargo mod Kina opfordrede Det Europæiske Råd den 12. december 2003 Rådet (almindelige anliggender) til at tage spørgsmålet op til fornyet overvejelse. De første drøftelser fandt sted i januar i Rådet (almindelige anliggender). De relevante grupper i Rådet behandler sagen, og der forventes ikke en afgørelse før i marts 2004.

(1) EFT L 159 af 30.6.2000, s. 1.